SL Uradni list Evropske unije C 79/5

MNENJE SVETA

z dne 18. januarja 2005

o posodobljenem programu Avstrije za stabilnost, 2004-2008

(2005/C 79/03)

SVET EVROPSKE UNIJE JE -

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1466/97 z dne 7. julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik (1) in zlasti člena 5(3) Uredbe,

ob upoštevanju priporočila Komisije,

po posvetovanju z Ekonomsko-finančnim odborom –

PODAL NASLEDNJE MNENJE:

Svet je 18. januarja 2005 proučil posodobljeni program Avstrije za stabilnost, ki zajema obdobje 2004–2008. Program se sklada z zahtevami po podatkih iz „kodeksa ravnanja o vsebini in obliki programov stabilnosti in konvergenčnih programov“.

Makroekonomski scenarij, na katerem program temelji, predvideva, da se bo realna rast BDP z 1,9 % v letu 2004 povečala na 2,5 % v letih 2005 in 2006 ter ostala na stopnji okrog 2 % v preostalem programskem obdobju. Na podlagi trenutno razpoložljivih podatkov je videti, da so predpostavke o rasti v scenariju izvedljive za prva, vendar preveč ugodne za zadnja leta, saj napovedi še naprej presegajo potencialni rezultat za štiri zaporedna leta. Napovedi v programu glede inflacije so realistične.

Avstrija namerava do leta 2008 doseči uravnotežen proračun. Primanjkljaj naj bi z 1,3 % BDP v letu 2004 predvidoma narasel na 1,9 % BDP v letu 2005 ter se nato v dveh enako obsežnih fazah upadanja najprej počasi spustil na 1,7 % v letu 2006 in nato padel na ničlo v letu 2008. Ta krivulja odraža proračunsko strategijo, ki združuje trajnostno zmanjševanje davčne obremenitve s srednjeročnim doseganjem uravnoteženega proračuna. Po metodologiji ESR 95 naj bi se davčna obremenitev po načrtih znižala s 43,1 % v letu 2003 na 40 % v letu 2008, skupni izdatki pa naj bi se znižali za 4,8 odstotnih točk. Potek konsolidacije je bil utemeljen v Nacionalnem paktu za stabilnost med območnimi organi, ki se bo na podlagi kazenskega sistema izvajal na vseh državnih ravneh.

Proračunski rezultat bi bil lahko slabši od napovedanega v programu. Potek proračuna se na začetku osredotoča zlasti na davčne oprostitve, proti koncu pa na ustrezne omejitve izdatkov. Za leti 2005 in 2006, ko gibanje primanjkljaja zaznamujejo predvsem znatna znižanja davkov, ki se bodo začela izvajati 1. januarja 2005, in ob upoštevanju realističnega makroekonomskega scenarija, so tveganja uravnotežena. Za leti 2007/08 pa se zdi, da so tveganja negativna, v prvi vrsti zaradi predpostavke, da naj bi rast BDP ostala nad potencialno vrednostjo, in v drugi vrsti, ker je predvideni znatni padec deleža izdatkov v razmerju do BDP v programu v veliki meri še neopredeljen. Glede na to oceno tveganja proračunska naravnanost v programu morda ne bo zadostovala, da se do leta 2008 doseže srednjeročni cilj ciklično prilagojenega proračunskega stanja blizu ravnovesja iz Pakta za stabilnost in rast. Vendar pa se zdi, da zagotavlja zadostne varnostne rezerve, da se prepreči prekoračitev praga primanjkljaja, 3 % BDP, ob običajnih makroekonomskih nihanjih v programskem obdobju.

Ocenjuje se, da je delež javnega dolga v letu 2004 dosegel 64,2 % BDP, kar je nad referenčno vrednostjo iz Pogodbe, ki znaša 60 % BDP. Program predvideva, da se bo delež javnega dolga v programskem obdobju znižal za 5 odstotnih točk. Gibanje deleža javnega dolga je ob upoštevanju tveganj v zvezi z zgoraj navedenimi proračunskimi cilji lahko manj ugodno v primerjavi z napovedanim. Po drugi strani bi lahko Avstrija to tveganje morda nadomestila z obsežnimi privatizacijami.

Zdi se, da je Avstrija kljub večjim predvidenim proračunskim stroškom starajočega se prebivalstva v sorazmerno ugodnem položaju glede dolgoročne vzdržnosti javnih financ. Pokojninski reformi iz leta 2003 in leta 2004 naj bi dolgoročno znatno zmanjšali obremenitev proračuna. Avstrija se je po pokojninski reformi leta 2003 odločila še za njeno nadaljevanje v letu 2004 (t.i. Pensionsharmonisierung), z namenom, da vse kategorije zaposlenih v zasebnem in javnem sektorju združi v harmoniziranem pokojninskem sistemu. Pomemben prispevek zakona iz leta 2004 k dolgoročni finančni vzdržnosti naj bi prišel do izraza šele v obdobju po letu 2030, srednjeročni prihranki po zakonu iz leta 2003 pa se deloma znižajo.

Gospodarske politike, opisane v programu, so deloma usklajene s širšimi smernicami avstrijske gospodarske politike na področju javnih financ. Ciklično prilagojeno stanje blizu ravnovesja naj bi Avstrija predvidoma dosegla šele v zadnjem programskem letu, po poprejšnjem znatnem poslabšanju v letu 2005, saj znižanje visoke davčne obremenitve in omejitev izdatkov ne bosta izvedena istočasno.

Glede na zgoraj navedeno oceno se Avstriji priporoča, naj pospeši splošen potek konsolidacije proračuna. Poleg tega bi morala Avstrija natančneje določiti posebne ukrepe, s katerimi bi lahko v zadnjih dveh programskih letih dosegla znatno konsolidacijo proračuna.

Primerjava ključnih makroekonomskih in proračunskih napovedi

2004 2005 2006 2007 2008 Realni BDP (spremembe v % ) PS dec. 2004 1,9 2,5 2,5 2,2 2,4 KOM jesen 2004 1,9 2,4 2,4 n.p. n.p. PS nov. 2003 1,9 2,5 2,5 2,4 n.p. Inflacija po HICP (%) PS dec. 2004 2,1 1,8 1,4 1,5 1,6 KOM jesen 2004 2,1 1,8 1,4 n.p. n.p. PS nov. 2003 1,2 1,5 1,7 1,8 n.p. Javnofinančna bilanca (v % BDP) PS dec. 2004 – 1,3 – 1,9 – 1,7 – 0,8 0,0 KOM jesen 2004 – 1,3 – 2,0 – 1,7 n.p. n.p. PS nov. 2003 – 0,7 – 1,5 – 1,1 – 0,4 n.p. Primarna bilanca (v % BDP) PS dec. 2004 1,9 1,2 1,3 2,2 2,9 KOM jesen 2004 1,7 0,9 1,2 n.p. n.p. PS nov. 2003 2,8 1,9 2,2 2,8 n.p. Ciklično prilagojena bilanca (v % BDP) PS dec. 2004 (2) – 0,9 – 1,7 – 1,6 – 0,8 – 0,1 KOM jesen 2004 – 1,0 – 1,9 – 1,7 n.p. n.p. PS nov. 2003 (2) – 0,4 – 1,4 – 1,1 – 0,5 n.p. Bruto javni dolg (v % BDP) PS dec. 2004 64,2 63,6 63,1 61,6 59,1 KOM jesen 2004 64,0 63,9 63,4 n.p. n.p. PS nov. 2003 65,8 64,1 62,3 59,9 n.p. Viri: Program za stabilnost (PS); gospodarske napovedi služb Komisije iz jeseni 2004 (KOM); izračuni služb Komisije.

(1) UL L 209, 2.8.1997.

(2) Izračuni služb Komisije na podlagi podatkov iz programa

Viri:

Program za stabilnost (PS); gospodarske napovedi služb Komisije iz jeseni 2004 (KOM); izračuni služb Komisije.